वरिष्‍ठ कवि एवं पत्रकार विष्‍णु नागर का कहना है कि आज के समय के सच को सहज रूप से और बेहद ईमानदारी के साथ व्‍यक्‍त करने वाली कविता ही बड़ी कविता है। वे आज जवाहर कला केंद्र और हिंदी प्रचार प्रसार संस्‍थान द्वारा सुपरिचित कवि हरीश करमचंदाणी के काव्‍य संग्रह ‘समय कैसा भी हो’ पर आयोजित लोकार्पण समारोह में मुख्‍य अतिथि के रूप में बोल रहे थे। उन्‍होंने कहा कि जैसी वैश्विक परिस्थितियां बन रही हैं, उनमें साहित्‍य ही मनुष्‍य को बचाने का काम कर सकता है। इस अवसर पर अध्‍यक्षता करते हुए वरिष्‍ठ कवि विजेंद्र ने कहा कि मानवीय श्रम और जिजीविषा को व्‍यक्‍त करने वाले कवि ही काल का अतिक्रमण करते हैं।